Eensaamheid | News24
IN “The Telegraph” van November 23, 2015 berig Sarah Knapton dat eensaamheid of alleenheid mens nie net op emosionele vlak beïnvloed nie, maar ook fisies.
Eensame of geïsoleerde mense se immuunstelsel word afgetakel en dit lei weer tot verskeie siektetoestande.
Ek wonder hoeveel alleen of eensame mense is daar hier langs die Suidkus? Hoeveel mense gaan werk toe, kom huis toe en het geen sosiale kontak of vriendekring nie? Hoeveel mense trek af na die Suidkus en vind geen sosiale kring nie, nie eens by die kerk nie?
Gemeentes kan ongelukkig funksioneer soos klubs en mense uitsluit, weliswaar nie intensioneel nie.
As u al ooit alleen gevoel het of u is afgesny van mense, dan sal u verstaan wat die melaatse man in Matteus 8:1-4 moes deurmaak. Melaatsheid in Christus se tyd was dikwels ‘n oorkoepelende term vir allerhande soort velsiektes,nie net melaatsheid nie.
Mediese kennis was maar gebrekkig oor die oorsaak van melaatsheid. As jy dalk van ‘n mindere velsiekte gesond geword het, kon jy jou aan die priester gaan wys wat jou rein verklaar.
Melaatses in Jesus se tyd is uitgeskop uit die gemeenskap en moes of tussen die grafte of in grotte gaan woon.
Hulle mag net binne ‘n sekere radius van mense gekom het, en moes dan hul melaatsheid uitroep.
Hulle is verseker van die kerklike gemeenskap afgesluit en kon nie in die kerk van destyds aanbid nie.
Fisiese kontak met melaatses was verbode, want die gevaar was dat jy self aangesteek kon word.
Melaatses is van God en mense vervreem en geïsoleer. Jy is gestigmatiseer. Vandag is daar baie mense wat om ander redes gestigmatiseer word, soos voorkoms, sonde, foute wat hulle gemaak het, velkleur, sosiale klas, inkomste, verstandelike vermoëns, gestremdheid, ensomeer.
Die goeie nuus is dat Christus van jou isolasie weet en vir jou omgee. Sien u hoe Hy nie net die melaatse aanspreek nie, maar aanraak? Hy neem daarmee die melaatse se onreinheid op Hom.
“Word gesond.” Hiermee is die melaatses se verhouding met God, homself en Sy medemense herstel. Jy en ek wat onsself gelowiges noem, is Christus se gevolmagtigdes. Wie moet jy die week gaan aanraak?